
 22.12.2021
 BG
 Официален вестник на Европейския съюз
 L 458/463
 РЕГЛАМЕНТ ЗА ИЗПЪЛНЕНИЕ (ЕС) 2021/2289 НА КОМИСИЯТА
 от 21 декември 2021 година
 за определяне на правила за прилагане на Регламент (ЕС) 2021/2115 на Европейския парламент и на Съвета относно представянето на съдържанието на стратегическите планове по ОСП и относно електронната система за сигурен обмен на информация
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане на стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) No 1305/2013 и (ЕС) No 1307/2013 (1), и по-специално член 117 и член 150, параграф 3 от него,
 като има предвид, че:
 (1)
 По силата на член 104, параграф 1 от Регламент (ЕС) 2021/2115 държавите членки трябва да изготвят стратегически планове по ОСП в съответствие с посочения регламент с цел да бъде изпълнено подпомагането от Съюза, финансирано от ЕФГЗ и ЕЗФРСР. Следва да се установят правила за представяне на съдържанието на тези стратегически планове по ОСП, основаващи се по-специално на изискванията по членове 107—115 от същия регламент.
 (2)
 За да се даде възможност на Комисията да извърши последователна и пълна оценка на съдържанието на стратегическите планове по ОСП, държавите членки следва да имат възможността да включват допълнителни приложения, които не се изискват съгласно член 115 от Регламент (ЕС) 2021/2115, и не подлежат на одобряване в съответствие с членове 118 и 119 от същия регламент.
 (3)
 В член 150, параграф 1 от Регламент (ЕС) 2021/2115 се предвижда, че в сътрудничество с държавите членки Комисията следва да създаде информационна система, която позволява сигурен обмен на данни от общ интерес между Комисията и всяка държава членка. Необходимо е да се изготвят правила за функционирането на тази система, и по-специално за споделянето на отговорностите между Комисията и държавите членки в това отношение. Тези правила следва да се прилагат по отношение на информацията, предоставяна в съответствие с Регламент (ЕС) 2021/2115 или с делегираните актове или актовете за изпълнение, приети в съответствие с посочения регламент.
 (4)
 Тъй като е необходимо държавите членки да разполагат с правила за представянето на елементите на стратегическите планове по ОСП и за предаването на тези планове при представянето им на Комисията за одобрение, настоящият регламент следва да влезе в сила в деня след деня на публикуването му в Официален вестник на Европейския съюз.
 (5)
 Мерките, предвидени в настоящия регламент, са в съответствие със становището на Комитета за общата селскостопанска политика,
 ПРИЕ НАСТОЯЩИЯ РЕГЛАМЕНТ:
 Член 1
 Съдържание на стратегическите планове по ОСП
 Държавите членки представят съдържанието на стратегическите планове по ОСП, предвидени в дял V, глава II от Регламент (ЕС) 2021/2115, в съответствие с приложение I към настоящия регламент.
 Член 2
 Допълнителни приложения към стратегическите планове по ОСП
 В допълнение към приложенията, посочени в